paragraph_text: Sin je i učenik Johanna Sebastiana Bacha. Bio je komorni čembalist na dvoru Fridricha II. u Berlinu, te crkveni glazbeni ravnatelj u Hamburgu. Glavni je predstavnik specifičnoga sjevernonjemačkoga „osjećajnoga” stila u razdoblju rane klasike. Snažno je utjecao na razvoj ranoklasične instrumentalne glazbe, osobito glasovirske. Njegov priručnik za sviranje glasovira i glazbenu interpretaciju glavni je izvor o izvodilačkoj praksi njegova vremena. Skladao je simfonije, više od 50 glasovirskih koncerata, oko 170 klavirskih sonata, oratorije, kantate, njemačke solo-pjesme, crkvenu glazbu.